CELEX: 32020Y0619(01)
Language: lt
Date: 1591056000000
Title: Europos sisteminės rizikos valdybos sprendimas 2020 m. birželio 2 d. dėl tam tikrų ataskaitų apie veiksmus ir priemones, taikytas remiantis Europos sisteminės rizikos valdybos rekomendacija ESRV/2014/1 ir rekomendacija ESRV/2015/2, panaikinimo (ESRV/2020/10) 2020/C 205/07

19.6.2020   
               
               
                  LT
               
               
                  Europos Sąjungos oficialusis leidinys
               
               
                  C 205/13
               
            
         EUROPOS SISTEMINĖS RIZIKOS VALDYBOS SPRENDIMAS
         2020 m. birželio 2 d.
         dėl tam tikrų ataskaitų apie veiksmus ir priemones, taikytas remiantis Europos sisteminės rizikos valdybos rekomendacija ESRV/2014/1 ir rekomendacija ESRV/2015/2, panaikinimo
         (ESRV/2020/10)
         (2020/C 205/07)
         EUROPOS SISTEMINĖS RIZIKOS VALDYBOS BENDROJI VALDYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2010 m. lapkričio 24 d. Europos Parlamento ir Tarybos reglamentą (ES) Nr. 1092/2010 dėl Europos Sąjungos finansų sistemos makrolygio rizikos ribojimo priežiūros ir Europos sisteminės rizikos valdybos įsteigimo (1), ypač į jo 3 straipsnio 2 dalies f punktą,
         atsižvelgdama į 2011 m. sausio 20 d. Europos sisteminės rizikos valdybos sprendimą ESRV/2011/1, kuriuo patvirtinamos Europos sisteminės rizikos valdybos darbo tvarkos taisyklės (2), ypač į jo 20 straipsnį,
         kadangi:
         
                     (1)
                  
                  
                     Europos sisteminės rizikos valdybos rekomendacijos ESRV/2014/1 (3) 2.3.1–2.3.3 skirsniuose šios rekomendacijos adresatų prašoma Europos sisteminės rizikos valdybai (ESRV), Tarybai ir Komisijai kas trejus metus teikti informaciją apie veiksmus, kurių jie imasi atsiliepdami į šią rekomendaciją, arba tinkamai pagrįsti bet kokį neveikimą. Pirmąsias ataskaitas kiekvienas iš adresatų turėjo atsiųsti iki 2016 m. birželio 30 d. Gautų pirmų ataskaitų pagrindu ESRV atliko Rekomendacijos ESRB/2014/1 įgyvendinimo atitikties vertinimą. Vertinimo išvadas patvirtino ESRV bendroji valdyba 2019 m. vasario 1 d., o atitikties ataskaitos santrumpa, kurioje įvertinta, kaip adresatai įgyvendino Rekomendaciją ESRB/2014/1, buvo paskelbta ESRV interneto svetainėje 2019 m. gegužės mėn.;
                  
               
                     (2)
                  
                  
                     pagal Europos sisteminės rizikos valdybos rekomendacijos ESRV/2015/2 (4) 2.3.1 skirsnį atitinkamų institucijų prašoma kas dvejus metus ESRV ir Tarybai teikti ataskaitas dėl veiksmų, kurių jos imasi atsižvelgdamos į šią rekomendaciją, arba tinkamai pagrįsti bet kokį neveikimą. Pirmosios ataskaitos turėjo būti pateiktos iki 2017 m. birželio 30 d. Atitikties rekomendacijai vertinimas šiuo metu dar tęsiasi;
                  
               
                     (3)
                  
                  
                     Europos sisteminės rizikos valdybos sprendimu ESRV/2019/15 (5) atitinkamai vieneriems metams iki 2020 m. birželio 30 d. buvo atidėta data antrajai ataskaitai pagal rekomendacijas ESRV/2014/1 ir ESRV/2015/2 pateikti;
                  
               
                     (4)
                  
                  
                     ESRV nariai ir rekomendacijų ESRV/2014/1 ir ESRV/2015/2 adresatai vertina koronaviruso (COVID-19) poveikį ir imasi tam tikrų priemonių, skirtų sušvelninti poveikį finansiniam stabilumui. Atsižvelgiant į reikšmingus iššūkius, susijusius su COVID-19 plitimu, tikslinga neprašyti adresatų pateikti antros ataskaitos pagal rekomendacijas ESRV/2014/1 ir ESRV/2015/2, kurios turėjo būti pateikta iki 2020 m. birželio 30 d.;
                  
               
                     (5)
                  
                  
                     šis sprendimas neturėtų turėti jokios įtakos prašymui pateikti paskesnes ataskaitas, kurios turi būti teikiamos pagal rekomendacijas ESRV/2014/1 ir ESRV/2015/2,
                  
               PRIĖMĖ ŠĮ SPRENDIMĄ:
         
            1 straipsnis
            Tam tikrų ataskaitų apie veiksmus ir priemones panaikinimas
            
               1.   Rekomendacijos ESRV/2014/1 adresatų nebeprašoma pateikti antros ataskaitos, kuri turėjo būti pateikta iki 2020 m. birželio 30 d., dėl priemonių, kurių jie ėmėsi siekdami laikytis tos rekomendacijos, arba tinkamai pateisinti neveikimą.
               1 dalis neturi jokios įtakos prašymui pateikti paskesnes ataskaitas, kurios turi būti teikiamos vadovaujantis Rekomendacijos ESRV/2014/1 nuostatomis.
            
            
               2.   Rekomendacijos ESRV/2015/2 adresatų nebeprašoma pateikti antros ataskaitos, kuri turėjo būti pateikta iki 2020 m. birželio 30 d., dėl priemonių, kurių jie ėmėsi siekdami laikytis tos rekomendacijos, arba tinkamai pateisinti neveikimą.
               2 dalis neturi jokios įtakos prašymui pateikti paskesnes ataskaitas, kurios turi būti teikiamos vadovaujantis Rekomendacijos ESRV/2015/2 nuostatomis.
            
         
         
            2 straipsnis
            Įsigaliojimas
            Šis sprendimas įsigalioja 2020 m. birželio 3 d.
         
         
            Priimta Frankfurte prie Maino 2020 m. birželio 2 d.
            
               
                  ESRV bendrosios valdybos vardu
               
               
                  ESRV sekretoriato vadovas
               
               Francesco MAZZAFERRO
            
         
         
            (1)  OL L 331, 2010 12 15, p. 1.
         
            (2)  OL C 58, 2011 2 24, p. 4.
         
            (3)  2014 m. birželio 18 d. Europos sisteminės rizikos valdybos rekomendacija dėl anticiklinio rezervo normų nustatymo rekomendacijų (ESRV/2014/1) (OL C 293, 2014 9 2, p. 1).
         
            (4)  2015 m. gruodžio 15 d. Europos sisteminės rizikos valdybos rekomendacija ESRV/2015/2 dėl makroprudencinės politikos priemonių tarptautinio poveikio vertinimo ir savanoriško abipusiškumo (OL C 97, 2016 3 12, p. 9).
         
            (5)  2019 m. birželio 28 d. Europos sisteminės rizikos valdybos sprendimas ESRV/2019/15 dėl tam tikrų ataskaitų apie veiksmus ir priemones, taikytas remiantis Europos sisteminės rizikos valdybos rekomendacija ESRV/2014/1 ir rekomendacija ESRV/2015/2, atidėjimo (OL C 264, 2019 8 6, p. 2).